## La Comunitat Valenciana participa per primera vegada com a regió convidada en la Fira d’Artesania de Múrcia

*** El Centre d’Artesania munta un estand a on s’exhibixen fins al diumenge els productes d’una vintena d’artesans de la província d’Alacant
* La directora general de Comerç, Artesania i Consum subratlla que “és una excel·lent plataforma per a exhibir l’excel·lència dels nostres artesans i enfortir les relacions entre dos comunitats veïnes”**

**Lorca.**

La Comunitat Valenciana participa per primera vegada com a regió convidada en la Fira d’Artesania de la Regió de Múrcia (FERAMUR), que enguany celebra el 40é aniversari. El certamen estarà obert fins diumenge que ve en el recinte Ifelor de la localitat de Lorca.

Així, el Centre d’Artesania de la Comunitat Valenciana, dependent de la Conselleria d’Innovació, Indústria, Comerç i Turisme que dirigix Nuria Montes, ha muntat un estand institucional en col·laboració amb l’Associació Provincial d’Artesans d’Alacant i en el qual s’exhibix una mostra de productes artesanals del sud de la nostra Comunitat.

“Es tracta”, segons ha destacat la directora general de Comerç, Artesania i Consum, Maribel Sáez, d’una “excel·lent plataforma, no només per a donar a conéixer l’excel·lència del treball dels nostres artesans, sinó també d’un espai per a l’intercanvi de coneixements i l’establiment de contactes, més enllà de l’enfortiment de les relacions institucionals amb una regió veïna”.

Esta acció s’emmarca en el Pla ComerciArte, que ha posat en marxa el Consell per a impulsar i valorar el sector artesà de la Comunitat Valenciana en tota classe d’esdeveniments. D’altra banda, es faciliten les oportunitats de negoci al teixit de xicotetes empreses artesanes que, a més del seu indubtable valor en termes econòmics i com a generadores d’ocupació, constituïxen un bé de gran valor des del punt de vista cultural i patrimonial.

En este context, la Fira d’Artesania de la Regió de Múrcia és considerada com una de les més importants de les que s’organitzen a Espanya. La Comunitat Valenciana, que mai havia estat present en FERAMUR, es convertix en la segona autonomia que rep una invitació, després del pas en edicions anteriors de Galícia.

**Tradició i modernitat**

Així, fins al diumenge 29 de setembre, en l’estand del Centre d’Artesania i l’Associació Provincial d’Artesans d’Alacant, s’exhibiran i estaran a la venda una selecció de productes de 18 artesans que combinen tradició i modernitat.

La representació gastronòmica estarà formada per Chocolates Marcos Tonda (la Vila-joiosa), La Montaña de Aliños (Cocentaina), Menges de Deus (Alacant), Artesanías Jijonencas (Xixona), Pastelería Raúl Asenci (Aspe), Ahumados Vibeka (Sant Joan d’Alacant) i La Pericana (Muro de Alcoy).

A més, en l’estand de la Comunitat Valenciana en FERAMUR també es mostraran els productes artesanals en pell d’Original Nutta (Elda); polseres i braçalets d’Obbvius (Elx); ArtenTextil Conchita Menéndez (Alacant); Alfarería Severino Boix (Agost), indumentària de Rubén Hernández (Alacant); adreços i artesania de Punt i Pedra (Sant Vicent del Raspeig); Ángela Tocados de Porcelana (Pilar de la Horadada); treballs en espart de María Teresa Miñana (Aigües); marcs i pirogravat de Ricardo Carlos Abasolo; artesania en cuir de Jukavir, i la ceràmica de Manzana Roja-Joyas de Cerámica.

El programa general d’activitats de FERAMUR es completa amb demostracions en viu de tècniques artesanals, tallers interactius i conferències i taules redones sobre l’activitat artesana i el seu impacte social i econòmic.

Fecha: 27/09/2024